Motoris wou glo vlug ná fietsryer sterf  n Luukse Porsche-sportnutsmotor het Piehl en sy vriend getref [Foto: Netcare 911] Die bestuurder is egter in hegtenis geneem en ŉ saak van strafbare manslag word ondersoek. André Piehl het Saterdag omstreeks 06:30 saam met ŉ vriend, Jean du Preez, op die R512 naby Lanseria, Gauteng, fietsgery toe die luukse Porsche-sportnutsmotor hulle getref het. Piehl het ernstige beserings opgedoen nadat hy ongeveer 400 m ver onder die voertuig saamgesleep is. Hy is op die toneel dood verklaar. Du Preez het kritieke beserings opgedoen. “Volgens voorlopige ondersoeke blyk dit dat die bestuurder van die Porsche moontlik onder die invloed van alkohol was,” het dr. Mpho Phalatse, uitvoerende burgemeester van Johannesburg, gesê. André Piehl [Foto: Facebook] Phalatse het ŉ beroep op wetstoepassingsagentskappe gedoen om met dringendheid en behoorlike sorg op te tree om seker te maak dat die saak behoorlik ondersoek word en dat geregtigheid aan die families van die twee fietsryers geskied. “Dit is ontnugterend dat ons steeds onskuldige lewens verloor as gevolg van die onwettige gedrag van bestuurders wat daarop aandring om agter die stuur van ŉ motor in te skuif wanneer hulle duidelik onder die invloed van alkohol is. Ten spyte van die waarskuwings en die veldtogte teen dronkbestuur, ervaar ons steeds hierdie plaag.” Piehl word oorleef deur sy vrou en twee kinders. Boodskappe van medelye stroom in op sosiale media.